Frank Aaen (EL), 2007-04-12:
Selvfølgelig skal vi arbejde for, at de regler, som jeg kan forstå alle er enige i, skal gælde internationalt og ikke bare for det enkelte land.
Men hvis man ikke kan komme igennem med det internationalt, bør det jo være sådan, at det enkelte land bør kunne træffe foranstaltninger for sig selv, for vi ved, at den mulighed, der bør være for, at det enkelte land kan gå foran, jo påvirker andre lande til så efterfølgende at komme med.
Altså, jeg mener ikke, hvis vi bare indfører særlige regler for Danmark, at det så vil redde hele verden, men jeg er helt sikker på, at hvis vi indfører særlige regler, f.eks. om, at vi ikke vil acceptere børnearbejde i forbindelse med chokolade, der bliver solgt i Danmark, så vil det påvirke resten af verden til at gå i den samme retning.
Og det er jo sådan set det, debatten i dag har drejet sig om.
og skal vi sige, at vi ikke vil have internationale handelsaftaler, hvis der ikke er mulighed for f.eks. at forbyde import af ting, der er lavet med børnearbejde?
Det er der så et flertal, der ikke synes.
Det blev så afvist, ved at folk her i Folketingssalen sagde: Nej, nej, det kan vi ikke gøre i Danmark, det skal vi gøre internationalt.
Når vi så i dag har foreslået, at det skal ske internationalt, så kan det heller ikke lade sig gøre.
Det er jo sådan lidt catch 22 – vi kan hverken gøre det på den ene eller den anden måde – og det er selvfølgelig, fordi det store flertal i Folketingssalen bare er engageret i frihandel og liberalisme og synes, at det er løsningen.
Og det er altså sådan, hvis jeg skal tage eksemplet med den kaffemaskine, der står herude, som vi alle sammen bruger en gang imellem, og som har været omtalt flere gange i debatten, at hvis man siger, at man ikke ønsker kaffemaskiner fra det pågældende selskab importeret til Danmark, så bliver man slæbt for retten, og så bliver man dømt og får en bøde og bliver tvunget til at sælge den slags kaffemaskiner i Danmark.
O.k., det er i orden.
Men hvis vi siger, at den kakao og den kaffe, der kommes i maskinen, er produceret ved hjælp af børnearbejde og slavearbejde i Vestafrika, og at vi ikke vil acceptere, at den slags kaffe bliver solgt her i Folketinget eller i Danmark i det hele taget, så har vi ikke nogen muligheder.
Altså, vi bliver dømt, hvis vi overtræder frihandelsaftaler om, at de skal have lov at sælge deres varer i Danmark, uanset hvordan de har produceret varen.
Og det er jo det, der er det store problem, nemlig at vi ikke har nogen mekanismer, hvor vi kan sige: Vi accepterer ikke det svineri.
Det er jo så enkelt, det er, altså, at vi ikke accepterer det svineri, at vi ikke vil have det i vores hjem, at vi ikke vil have det i vores butikker, at vi ikke vil have det i vores Folketing.
Men det må vi ikke sige i dag.
Det er derfor, vi siger, at man skal lave internationale aftaler, der f.eks. forbyder børnearbejde, og at andre lande og selskaber, hvis de ikke vil acceptere det, bliver sanktioneret og får en bøde, får et forbud, for det er jo det eneste, de retter sig efter, og så længe man har et system, hvor det er tilladt at producere tingene på den mest svinagtige måde, så er det også dem, der kan sælge varen billigst.
Og så ved vi jo, at regeringerne siger, at vi altid skal købe varerne der, hvor de er billigst, og så bliver det jo hos dem, der har det største svineri.
Vi er ikke imod globalisering, vi er ikke imod, at man handler indbyrdes, det er vi ikke, tværtom, selvfølgelig skal folk komme sammen på tværs af landegrænser, men det skal bare være på ordentlige vilkår.
Og derfor vil jeg også godt sige: Det er jo ikke for at forhindre, at man i ulandene og de fattigste lande kan producere – nej, vi synes, at vi skal importere fra de lande og de skal have produktion.
Men vi siger bare, at vi vil hjælpe dem til ikke at blive presset til elendige vilkår af virksomhederne og de multinationale selskaber, for det er jo det, vi ser i dag, nemlig at de bliver presset til de mest elendige vilkår.
Vi vil hjælpe dem til, at arbejderne i ulandene får arbejde, der er ordentligt, at deres miljø ikke bliver ødelagt, at deres børn ikke bliver tvunget til slavearbejde.
Og det skal være mere forpligtende, end det er i dag.
Vi havde et forslag bl.a. af hr. Steen Gade – ja, vi sendte jo et forslag rundt.
Vi prøvede, om vi kunne få en fælles vedtagelse fra dem, der ikke er liberalister her i Folketinget.
Men det lykkedes ikke, og sådan er det, og sådan har det også været i alle de andre debatter, vi har haft om international handel, altså at vi har stået helt fuldstændig mutters alene, og at regeringen og liberalisterne og dem, der er på midten, og dem, der er til venstre, har støttet op om regeringen i stedet for at støtte op om os andre.
Det er så beklageligt, men jeg vil da gerne læse op her, hvad det var, vi ønskede, at andre kunne være med på.
Jeg vil derfor gerne på vegne af Enhedslisten fremsætte følgende: Forslag til vedtagelse
»Da det nuværende internationale handelssamarbejde på grund af sin nyliberalistiske karakter styrker de store selskabers magt, indskrænker demokratiet og medfører et kapløb mod bunden med hensyn til arbejdstagerrettigheder, løn, miljøbeskyttelse og erhvervsbeskatning, opfordres regeringen til at arbejde for: – at ILO styrkes, og at der oprettes en tilknyttet domstol med mulighed for at pålægge handelssanktioner, – at der oprettes en permanent miljøorganisation under FN og vedtages en omfattende miljøkonvention med standarder for miljøvenlig produktion, – at det multilaterale handelssystem reformeres, så overholdelse af ILO-konventionerne og miljøkonventionerne bliver en forudsætning for deltagelse, – at forpligtende aftaler om respekt for arbejdstagerrettigheder indskrives i alle EU's nye og eksisterende bilaterale handelsaftaler som en forudsætning for dansk tilslutning, – at øge bistanden til udviklingen af fagbevægelserne i ulandene, – at der oprettes et særligt FN-organ med det formål at bekæmpe transfer pricing, skattely og skattekonkurrence, og – at der indføres en global Tobinskat.«
Det synes vi vil være med til at sikre en socialt retfærdig globalisering i stedet for den liberalistiske, umenneskelige globalisering, der foregår i dag.